Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 286/12/5506	Martin, 19.1.2015
EEČ : 2-40-19-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Martin
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Martin zo dňa 11.10.2012, spisová značka 2 Pv 286/12/5506, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Na tom skutkovom základe, 

dňa 17.05.2012 v čase 11.25 h v obci XXXXX, okres XXXXX, počas prehliadky iných priestorov, boli príslušníkmi policajného zboru OKP XXXXX v osobnom motorovom vozidle značky XXXXX, ev. č. XXXXX, ktorého vlastníkom je XXXXX, XXXXX, bytom XXXXX, XXXXX, nájdené 1 ks papierovej skladačky, ktorá obsahovala bielu kryštalickú látku a 1 ks papierovej skladačky, ktorá obsahovala vysušený rastlinný materiál zelenej farby, podľa znaleckého skúmania Kriminalisticko-expertízneho ústavu PZ v Slovenskej Ľupči bolo zistené, že 1 ks papierovej skladačky o hmotnosti 0,27 gramu obsahujúcej kryštalickú látku obsahuje metamfetamín, pričom obsah účinnej látky bol stanovený na 76,7% hmotnostných - 204 mg čistej látky zodpovedajúcej 5 - 20 obvykle jednorázovým dávkam, biela kryštalická látka s obsahom metamfetamínu je zaradená do II. skupiny psychotropných látok uvedených v Zákone č. 139/1998 Z. z. o omamných a psychotropných látkach v platnom znení a 1 ks papierovej skladačky o hmotnosti 0,08 gramu obsahujúcej vysušený rastlinný materiál zelenej farby, v ktorom je prítomnosť látok  kanabiodného typu - tetrahydrokanabinol /THC/, ktorá je charakteristickou obsahovou látkou pre rastlinný rod Cannabis - konopa s priemernou koncentráciou 17,7 % hmotnostných THC, čo zodpovedá jednej obvyklej jednorázovej dávke konope, pričom rastlinný materiál je rodu Cannabis /konope/, ktorá je zaradená do I. skupiny omamných látok v zozname omamných a psychotropných látok podľa Zákona č. 139/1998 Z. z. o omamných a psychotropných látkach v platnom znení a látka - tetrahydrokanabiol /THC/ je zaradená do II. skupiny psychotropných látok v zozname omamných a psychotropných látok podľa Zákona č. 139/1998 Z. z. o omamných a psychotropných látkach v platnom znení.

Uznesením prokurátora Okresnej prokuratúry Martin zo dňa 11.10.2012, spisová značka 2 Pv 286/12/5506, bola určená obvinenému skúšobná doba v trvaní 24 mesiacov.
Odôvodnenie:
Uznesením prokurátorky Okresnej prokuratúry Martin, č.k. 2 Pv 286/12 - 7 zo dňa 11.10.2012 bolo podmienečne zastavené trestné stíhanie obvineného XXXXX vedené pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 2 Tr. zák. a bola mu určená skúšobná doba v trvaní 24 (dvadsaťštyri) mesiacov, ktorá uplynula dňa 30.10.2014.
Po uplynutí skúšobnej doby bolo zisťované, či obvinený v skúšobnej dobe podmienečného zastavenia viedol riadny život. Zo správy Okresného riaditeľstva PZ, odboru kriminálnej polície v Martine bolo zistené, že proti obvinenému sa v skúšobnej dobe  neviedlo a ani v súčasnosti sa nevedie žiadne trestné stíhanie. Takisto v odpise registra trestov nemá obvinený žiaden nový záznam. 
Z vyžiadaných podkladov z Okresného úradu Martin, odboru všeobecnej vnútornej správy vyplýva, že obvinený bol právoplatne postihnutý za priestupok podľa § 4 ods. 2 písm. c) zákona č. 8/2009 Z.z.  o cestnej premávke a o zmene a doplnení niektorých zákonov, ktorého sa dopustil v priebehu skúšobnej doby podmienečného zastavenia, a to rozhodnutím Okresného dopravného inšpektorátu XXXXX zo dňa XXXXX, č. XXXXX. Jednalo sa však o priestupok, ktorého sa dopustil obvinený tým, že nedodržal povinnosti vodiča. 
Vzhľadom na uvedené mám za to, že  obvinený v priebehu skúšobnej doby viedol riadny život, čím splnil všetky zákonné podmienky uvedené v ustanovení          § 217 ods. 1 Tr. por., a preto som rozhodla tak, ako je uvedené vo výrokovej časti tohto uznesenia.
Právoplatnosťou tohto uznesenia, tak ako to vyplýva z ustanovenia § 217 ods. 4 Tr. por., nastávajú účinky zastavenia trestného stíhania  podľa § 9 ods. 1 písm. e) Tr. por.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petra Šimková
prokurátorka